31993R2617
L 240/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 2617/93 AL CONSILIULUI
din 21 septembrie 1993
de modificare a Regulamentului (CEE) nr. 1907/90 privind unele norme de comercializare a ouălor
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2771/75 al Consiliului din 29 octombrie 1975 privind organizarea comună a pieței în sectorul ouălor (1), în special articolul 2 alineatul (2),
având în vedere propunerea Comisiei,
întrucât Regulamentul (CEE) nr. 1907/90 (2) stabilește unele norme de comercializare a ouălor;
întrucât dispozițiile privind livrările directe de la producători către centrele de ambalare, către anumite piețe și întreprinderi din industria alimentară ar trebui să se aplice, de asemenea, acestor livrări efectuate către industria nealimentară;
întrucât livrarea ouălor de calitate inferioară ar trebui limitată la întreprinderile din industria alimentară desemnate în conformitate cu Directiva 89/437/CEE a Consiliului din 20 iunie 1989 privind problemele de igienă și sănătate referitoare la producerea și introducerea pe piață a produselor din ouă (3), pentru a asigura manevrarea adecvată a acestora;
întrucât ar trebui să se afirme în mod clar că indicațiile opționale cu scop publicitar de pe ambalajele de ouă pot să cuprindă simboluri și să se refere la ouă și la alte articole;
întrucât experiența a arătat că dispozițiile privind indicarea datelor pe ouăle de categoria A și pe ambalajele care le conțin ar trebui modificate pentru a cere indicarea obligatorie a termenului de valabilitate minimă la fel ca pentru alte alimente în conformitate cu Directiva Consiliului 79/112/CEE din 18 decembrie 1978 privind apropierea legislațiilor statelor membre în ceea ce privește etichetarea, prezentarea și publicitatea alimentelor (4); întrucât pentru ouăle de categoria A importate, în vederea facilitării controlului, ambalajele ar trebui, de asemenea, să prezinte o indicație a datei de ambalare,
ADOPTĂ PREZENTUL REGULAMENT:
Articolul 1
Regulamentul (CEE) nr. 1907/90 se modifică după cum urmează:
1.
La articolul 2 alineatul (2) literele (a) și (b), se adaugă următoarea teză:
„și către industria nealimentară”.
2.
La articolul 4 alineatul (1), litera (a) se înlocuiește cu următorul text:
„(a)
ouă destinate tuturor cu excepția colectorilor, a centrelor de ambalare, a piețelor în sensul articolului 2 alineatul (2) litera (a), a întreprinderilor din industria alimentară desemnate în conformitate cu Directiva 89/437/CEE și a industriei nealimentare;”.
3.
La articolul 6 alineatul (1) și la articolul 8 alineatul (3), termenul „industrie alimentară” se înlocuiește cu „întreprinderi din industria alimentară desemnate în conformitate cu Directiva 89/437/CEE”.
4.
La articolul 7, litera (a) se înlocuiește cu următorul text:
„(a)
termenul de valabilitate minimă («valabil până la data de»)”.
5.
La articolul 10 alineatul (1), litera (a) se înlocuiește cu următorul text:
„(a)
numele sau denumirea comercială și adresa întreprinderii care a ambalat ouăle sau le-a dat spre ambalare; numele, denumirea comercială sau marca comercială folosită de acea întreprindere, care poate fi o marcă comercială folosită colectiv de mai multe întreprinderi, poate fi expusă dacă nu conține nici o indicație sau simbol incompatibil cu prezentul regulament în ceea ce privește calitatea sau prospețimea ouălor, tipul de creștere folosit pentru producția lor sau originea ouălor;”.
6.
La articolul 10 alineatul (1), litera (e) se înlocuiește cu următorul text:
„(e)
termenul de valabilitate minimă («valabil până la data de»), urmat de recomandări adecvate de depozitare pentru ouăle din categoria A și data de ambalare pentru ouăle din alte categorii”.
7.
La articolul 10 alineatul (2), litera (e) se înlocuiește cu următorul text:
„(e)
indicații sau simboluri destinate să promoveze vânzarea ouălor sau a altor articole, cu condiția ca indicațiile sau simbolurile în cauză și modul în care sunt făcute să nu poată să inducă în eroare cumpărătorul.”
8.
La articolul 13, alineatul (2) se înlocuiește cu următorul text:
„(2) în cazul vânzării ouălor în vrac, se indică, de asemenea, numărul de identificare a centrului de ambalare care a clasificat ouăle, sau, în cazul ouălor importate, țara terță de origine și termenul de valabilitate minimă, urmate de recomandările adecvate de depozitare.”
9.
La articolul 15 litera (b), punctul (ee) se înlocuiește cu următorul text:
„(ee)
data de ambalare și termenul de valabilitate minimă urmate de recomandările adecvate de depozitare, pentru ouăle de categoria A, și data de ambalare pentru ouăle din alte categorii”.
Articolul 2
În conformitate cu procedura stabilită la articolul 17 din Regulamentul (CEE) nr. 2771/75, Comisia stabilește măsurile tranzitorii necesare pentru punerea în aplicare a prezentului regulament, în special cele referitoare la utilizarea materialului de ambalare existent.
Articolul 3
Prezentul regulament intră în vigoare la 1 decembrie 1993.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 septembrie 1993.